Karen Jespersen (V), 2008-04-22:
Jeg skal i forlængelse af integrationsministerens besvarelse knytte nogle kommentarer til forespørgslen.
Hvis man læser ordlyden af forespørgslen, kan man se, at der bliver spurgt til de offentlige midler, som anvendes til fremme af integrationen af både indvandrere og flygtninge.
Det kunne jo også dække lovgivningen, for den lovgivning, vi har - f.eks. om hjælp til psykisk syge - dækker selvfølgelig hjælp til alle mennesker med psykisk sygdom i Danmark og hjælper til at forebygge, at man bliver udstødt og dårligere integreret.
Grundlæggende er den sociallovgivning, vi jo har, et bidrag til at sikre et fællesskab og en sammenhængskraft mellem mennesker og er dermed også med til at fremme integrationen.
Men det vil selvfølgelig føre alt for vidt at komme ind på de midler, der i det hele taget anvendes - i bred forstand - til velfærdsydelser og sociale ydelser.
Derfor er jeg også gået ud fra den vending, der bliver brugt til sidst i forespørgslen, nemlig hvad det er for en støtte, der bliver givet til integrationsprojekter.
Der har der jo været nogle projekter under Velfærdsministeriet i nogle år, som også tager sigte på at styrke integrationen.
Det er især inden for boligområdet, men også inden for ligestillingsområdet, børneområdet og områderne vedrørende frivillige og udsatte.
Man spørger om, hvorvidt pengene bliver brugt i tilstrækkeligt omfang og giver de ønskede resultater, som det er formuleret i forespørgslen, og hvis man ser på, om pengene bliver brugt til det, de rent faktisk er sat af til, tror jeg godt at jeg tør svare ja - uden at jeg selvfølgelig personligt kan være nede i alle detaljer i alle projekter.
Der er i hvert fald en række procedurer, som skal sikre, at pengene går til det, som er det angivne formål med projekterne.
Der er interne retningslinjer, og der er nogle generelle retningslinjer for alle ministerier, som er kommet fra Økonomistyrelsen i 2004.
Der er også Rigsrevisionen, som har været inde over og sagt, at det generelt er tilfredsstillende.
Men derudover kan man anlægge en anden synsvinkel, som går på, om formålene med projekterne altid er godt nok formuleret som en forudsætning for at kunne vurdere det, der spørges om i forespørgslen, nemlig i hvilket omfang vi kan måle resultaterne af det, vi gør.
Og der har vi ikke været gode nok, for det har i høj grad været tilrettelagt sådan, at man havde opmærksomhed omkring aktiviteten i de projekter, der er blevet gennemført.
Vi er nu i gang med en omlægning, så man i højere grad ser på resultaterne, altså tilrettelægger projekterne sådan, at de er resultatorienterede, og på en sådan måde, at man kan måle resultaterne.
Det er jo bl.a. også et fælles projekt, for pengene til mange af de her projekter kommer jo fra satspuljen, som forespørgerne fra Ny Alliance nu også er med i kredsen bag.
Det er selvfølgelig vigtigt at holde fast i, hvad jeg også indledte med at sige, at integration ikke kun handler om projekter og puljer, men at den også handler om det, der foregår gennem den almindelige lovgivning og i det almindelige liv, der i hverdagen bliver levet rundtomkring i det danske samfund.
Det er jo et meget vigtigt fundament for, at der sker en ægte integration.